**2 нче сыйныф укучылары өчен**

**“Туган(татар) телдәге әдәби уку ” предметыннан арадаш аттестация материалларының күрсәтмә варианты**

**Демонстрационный вариант**

**контрольных измерительных материалов для проведения промежуточной аттестации по предмету “Литературное чтение на родном (татарском) языке” для учащихся 2 класса**

**Ф.И. учащегося\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Текстны укы.

**Яңа көрәк**

Әнвәрнең әнисе, ике зур кәрзин күтәреп, базардан кайтып керде. Шыплап тутырылган кәрзиннәрне күрүгә, Әнвәр әнисенең каршына йөгерде. Тәмле-тәмле нәрсәләр алып кайтканын белә иде инде ул аның.

* Яле, улым, әйтеп җибәр әле, бу кемгә? – диде аңа әнисе, кәрзиннәрнең берсенннән эре-эре, бик матур кызыл алмалар чыгарып.
* Миңа! – диде Әнвәр һәм әнисенең кулыннан ялт иттереп тартып та алды.
* Ә бусын кемгә бирик икән?

Әнисе кулына кечерәк кенә катыргы тартмага салынган аллы-гөлле торт күтәреп тора иде. Үзе һаман, елмаеп, Әнвәргә карый.

* Бусы да миңа! – диде Әнвәр, шатырдатып алмасын тешли-тешли.
* Ә бусы?!

Күр инде, әнисенең кулында – яңа пешкән җир җиләкләре! Менә бу яңалык, ичмаса! Пешеп тә өлгергәннәрме икәнни?

Әнвәр беравык, кулындагы алмасын тешләргә дә онытып, кызарышып, тулып пешкән җиләкләргә исе китеп карап торды.

* Я, бусы кемгә инде, ник дәшмисең? – диде әнисе.
* Ә бусымы? Бусы миңа да миңа инде аның! – диде Әнвәр, юеш иреннәрен җәеп елмая-елмая һәм, җиләкләр салынган кечкенә генә кәрзинне эләктереп китә дә башлады.
* Тукта әле, тукта! Бетмәде бит әле, - диде әнисе һәм, ничектер Әнвәргә серле генә карап, әлеге олы кәрзиннән өр-яңа, ялтырап торган бер көрәк чыгарды.
* Менә тутыкмый торган көрәк бу. Үзе җиңел генә, үзе үткен, тик саплап кына җибәрәсем бар. Бусы кемгә була инде? – дип сорады әнисе, нигәдер бу юлы бик җитди карап.

Әнвәр бер кулына – алма, икенчесенә җиләкләр тоткан килеш, әле көрәккә, әле кулындагы җимешләргә карап-карап торды да кинәт катгый бер карарга килеп:

* Ә-ә, һаман-һаман миңа гына ярамас. Алай дөрес түгел ул. Бусы инде әти белән сиңа булсын... – диде.

Әнисенең йөзеннән елмаю югалды. Шунда ук аяклары арыганлыгы исенә төште, ахры. Ул, күңелсезләнеп кенә урындыкка барып утырды да, авыр сулап, Әнвәрнең күзләренә текәлде

Нигә икән? (Р.Вәлиева)

**А өлеше**

А1. Бу әсәр кайсы төргә керә?

а) хикәя б) мәсәл

ә) шигырь в) әкият

А2. Кәрзиннәрдә нәрсәләр булган?

а) алма, торт, көрәк, чиләк

ә) көрәк, җиләк, алма, торт

б) торт, алма, җиләк, конфет

в) алма, туңдырма, җиләк, көрәк

А3. Әнвәр нинди малай дип уйлыйсың?

а) акылсыз б) хәйләкәр

ә) ялкау в) тәртипсез

А4. “Ялкау” сүзенең киресе ничек була?

а) сабыр б) җитез

ә) тәртипле в) тырыш

А5. Текст эчтәлегенә туры килгән җөмләне билгелә.

а) Әнвәр көрәк тотып кар көрәргә чыгып китте.

ә) Әнвәргә әтисе бик матур көрәк алып кайтты.

б) Әнвәр әнисе каршына йөгерде.

А6. Әсәрдән алынган җөмләләрне дөрес эзлеклелектә урнаштыр.

а) Бусы инде әти белән сиңа булсын.

ә) Әнисенең йөзеннән елмаю югалды.

б) Тукта әле, тукта! Бетмәде бит әле.

в) Яле, улым, әйтеп җибәр әле, бу кемгә? \_\_\_\_\_\_\_\_\_\_\_\_\_

А7. Әнвәр әнисенең кулыннан башта нәрсә тартып ала?

а) печенье

б) алма

в) виноград

А8. Кәрзиндәге көрәк нинди?

а) иске, күгәргән

б) яңа, ак төстә

в) яңа, ялтырап торган

**В өлеше**

В1. Әсәр ни өчен “Яңа көрәк” дип атала?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

В2. Ни өчен Әнвәр көрәкне алмаган?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

В3. Ни өчен әнисе күңелсезләнеп авыр сулаган?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

В4. Кәрзиннән чыккан әйберләрне син ничек бүләр идең?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**С өлеше**

С1. Синең көрәк белән җир казыганың бармы? Бакча эшләрендә ничек катнашуың турында яз.

**Арадаш аттестация эшенең җаваплары:**

А1 а

А2 .б

А3.ә

А4. в

А5. б

А6. в,б,а,ә

А7. б

А8. в

В1-В4

С1 үз фикереңне тулы һәм аңлаешлы итеп язып бирү. Орфографик хатасыз эшләү.

**Эшне бәяләү нормалары**

|  |  |
| --- | --- |
| Биремнең № | Бәяләү |
| А1-А8 | Һәр дөрес җавап – 1 балл, хаталы яки җавап юк – 0 балл |
| В1,В2,В3,В4 | Җавап тулы һәм дөрес бирелгән- 2 балл, җавапта төгәлсезлекләр киткән – 1 балл, җавап дөрес түгел яисә юк - 0 балл |
| С1 | Җавап тулы һәм аңлаешлы 4-5 җөмләдән тора – 5 балл; җавап тулы һәм аңлаешлы 3 җөмләдән тора- 4 балл; җавап 3 җөмләдән тора, ләкин җавапта хаталар киткән – 3 балл, җавап 2 җөмләдән тора – 2 балл, җавап 1 җөмләдән тора – 1 балл, җавапта хаталар күп яки җавап юк - 0 балл. |

Чиста, пөхтә итеп башкарылган 1-2 төзәтү өчен баллар төшерелми.

Барлык баллар кушыла һәм нәтиҗә, түбәндәге таблицага нигезләнеп, билгегә әйләндерелә:

|  |  |  |  |  |
| --- | --- | --- | --- | --- |
| Баллар | 0 – 8 балл | 9 - 14 балл | 15 - 18 балл | 19 - 21 балл |
| % | 20-44% | 45-69% | 70-89% | 90-100 % |
| Билге | “2” | “3” | “4” | “5” |